《金濑吊贞女》
宋代·王端朝

嗟彼战国秋，风俗日以漓。
卓哉史氏女，粲粲兰蕙姿。
宋贞奉慈史，克尽乌鸟私。
业贫不辞苦，击漂临清漪。
适尔遇丈夫，失路良可悲。
恻然为发筥，振彼穷途饥。
振穷乃所愿，越礼非所宜。
灭口葬鱼腹，此心天地知。
丈夫既得志，雪耻鞭平尸。
念此一日恩，伏节远来兹。
百金报无地，立马空嗟咨。
挽仰易陈迹，屈指万古期。
谁招地下魂，惟遗道旁碑。
雄辞吐激烈，粲若星贝垂。
吾生后谪仙，况乃驽钝资。
捧心学西子，取笑将奚为。
留题表贞义，庶几薄俗移。

作者简介：王端朝（一一二三～一一六六），字季羔，一作季高，本澶渊（今河南濮阳西南）人，寓居溧阳。高宗绍兴十八年（一一四八）进士。二十九年，为江南东路安抚司主管机宜文字，历提举两浙市舶，知永州。孝宗乾道二年卒，年四十四。事见《南宋馆阁录》卷八、《景定建康志》卷四九。